Πόλη Χρυσοχούς

Η Πόλη Χρυσοχούς είναι δήμος της επαρχίας Πάφου στην Κύπρο. Αποτελεί ένα από τους τέσσερις δήμους της επαρχίας Πάφου. 

  Τοποθεσία 
Η Πόλη Χρυσοχούς βρίσκεται στο βόρειο τμήμα της επαρχίας Πάφου. Απέχει 35 χιλιόμετρα από την Πάφο. Στα δυτικά συνορεύει με το Νέο Χωριό Πάφου, στα νοτιοδυτικά με την Αδρολύκου και τη Δρούσια, στα νότια με τη Χρυσοχού και τη Στενή, στα νοτιοανατολικά με την Πελαθούσα και στα ανατολικά με την Μακούντα και την Αργάκα. Το βόρειο τμήμα της διοικητικής της έκτασης είναι παραθαλάσσιο. Ο κόλπος που σχηματίζεται ονομάζεται Κόλπος της Χρυσοχούς.

 Ονομασία 
Το 1552, επί ενετοκρατίας, ο οικισμός είχε την ονομασία Crosocho. Ήταν ο κύριος οικισμός της «Contrada Di Crusocho», μια διοικητής υποδιαίρεσης της κομητείας της Πάφου. Είναι πιθανόν η ονομασία πόλη να προέρχεται από το γεγονός ότι αποκαλείτο I polis du Crusocho (πόλη του Crusocho). Το 1571 ξεκίνησε η τουρκοκρατία στην Κύπρο. Στην οθωμανική απογραφή των κατοίκων της Κύπρου το 1643 ο οικισμός αναφερόταν ως Πόλη. Το 1878 ξεκίνησε η αγγλοκρατία στην Κύπρο. Την ίδια χρονιά οι Άγγλοι πραγματοποίησαν απογραφή στην οποία ο οικισμός αναφερόταν ως Polis.

 Ιστορία 
Η περιοχή της Πόλης Χρυσοχούς κατοικήθηκε για πρώτη φορά μετά τον Τρωικό πόλεμο όταν αρχαίοι μεταλλωρύχοι εγκαταστάθηκαν σε αυτήν, λόγω των πλούσιων κοιτασμάτων χαλκού που υπήρχαν στην περιοχή. Στην περιοχή της Πόλης Χρυσοχούς στα αρχαία χρόνια υπήρχαν οι πόλεις Μάριο και Αρσινόη. Η Αρσινόη εγκαταλείφθηκε τον 7ο αιώνα μ.Χ. λόγω των αραβικών επιδρομών.

Ο Δήμος Πόλης Χρυσοχούς ιδρύθηκε το 1882, στις αρχές της Αγγλοκρατίας.

 Πληθυσμός 
Σύμφωνα με τις απογραφές πληθυσμού που πραγματοποιήθηκαν στην Κύπρο, μέχρι την τουρκική εισβολή του 1974, η Πόλη Χρυσοχούς κατοικείτο από Ελληνοκύπριους και Τουρκοκύπριους, με τους Ελληνοκύπριους να έχουν μικρή πλειοψηφία. Την περίοδο των δικοινοτικών διαταραχών (1963-64), όλοι οι Τουρκοκύπριοι της Πόλης Χρυσοχούς κατέφυγαν στο τουρκοκυπριακό γυμνάσιο, όπου πολιορκήθηκαν. Οι Τουρκοκύπριοι παρέμειναν στην περιοχή του γυμνασίου ως το 1968, αφού επέκτειναν λίγο τον χώρο τους και αφού δημιούργησαν προσφυγικά σπίτια. 

Η κατάσταση βελτιώθηκε ελάχιστα τα επόμενα χρόνια. Κατά την τουρκική εισβολή του 1974, τουρκοκυπριακές δυνάμεις επιτέθηκαν σε ελληνοκυπριακές, όταν οι Τουρκοκύπριοι αρνήθηκαν να παραδοθούν. Οι Τουρκοκύπριοι στρατιώτες μετέφεραν τους Τουρκοκύπριους κατοίκους στο γειτονικό χωριό Πελαθούσα. Στη συνέχεια, μεταφέρθηκαν στο βόρειο τμήμα της Κύπρου. Στην Πόλη Χρυσοχού παρέμειναν οι Ελληνοκύπριοι κάτοικοι της. Επίσης, εγκαταστάθηκαν εκεί και Ελληνοκύπριοι από το βόρειο τμήμα της Κύπρου.

Ο πίνακας που ακολουθεί παρουσιάζει τον πληθυσμό της Πόλης Χρυσοχούς όπως καταγράφηκε στις απογραφές πληθυσμού που έγιναν στην Κύπρο. Ιστορικό απογραφών  Διάγραμμα Εξέλιξης Πληθυσμού Πληροφορίες για τον πληθυσμό και το διάγραμμα από τα δεδομένα.

 Διοικητική διαίρεση 

Ο Δήμος Πόλης Χρυσοχούς, για διοικητικούς σκοπούς, χωρίζεται σε 2 συνοικίες: 
Πόλις Χρυσοχούς
Προδρόμι

 Δήμαρχοι 
Δήμαρχοι Πόλης Χρυσοχούς διετέλεσαν οι:
Χρυσόστομος Κυριάκου (1986-1991)
Αβέρωφ Νεοφύτου (1991-1996)
Μιχάλης Κόρακας (1996-2001)
Αγαθάγγελος Γεωργίου (2001-2016)
Γιώτης Παπαχριστοφή (2016- )

 Αδελφοποιήσεις 
Ο Δήμος Πόλης Χρυσοχούς είναι αδελφοποιημένος με:

 Δήμος Πηνειού (Ελλάδα)
 Δήμος Βόλβης (Ελλάδα)
 Δήμος Βέροιας (Ελλάδα)
 Δήμος Χανίων (Ελλάδα)
 Δήμος του Τέσλιτς (Βοσνία και Ερζεγοβίνη)
 Δήμος Ροστόφ επί του Ντον (Ρωσία)

 Αθλητικά σωματεία 
Η περιοχή αποτελεί έδρα της ΕΝ.Α.Δ. Πόλης Χρυσοχούς. Έδρα της ομάδας αποτελεί το Δημοτικό Στάδιο Πόλης Χρυσοχούς.

 Παραπομπές 

 Εξωτερικοί σύνδεσμοι 




Κατηγορία:Δήμοι της Επαρχίας Πάφου